同元晦擇之遊嶽道遇大雪馬上作
作者：張栻
朝代：宋

paragraphs: 驅車望衡嶽，羣山政參差。
微風忽南來，雲幕爲四垂。
炎官挾蓐收，從以萬玉妃。
庭熒亦何有，尺璧仍珠璣。
奇貨吾敢居，妙意良自知。
林巒倏變化，轍迹平高低。
喬松與修竹，錯立呈瑰姿。
清新足遐寄，浩蕩多餘思。
平生湘南道，未省有此奇。
況復得佳友，晤言相追隨。
茅簷舉杯酒，旅榻誦新詩。
更約登絕頂，同觀霽色時。